b'\n_START_ARTICLE_\nJ. Paul Getty muziejus\n_START_PARAGRAPH_\nJ. Paul Getty muziejus\xc2\xa0\xe2\x80\x93 meno muziejus JAV Kalifornijos valstijoje. _NEWLINE_J. Paul Getty muziej\xc5\xb3 sudaro du padaliniai: Getty centras Los And\xc5\xbeele ir Getty vila Malibu. Getty centre eksponuojama Europos ir Amerikos dail\xc4\x97 nuo viduram\xc5\xbei\xc5\xb3, o Getty vila skirta senov\xc4\x97s graik\xc5\xb3, etrusk\xc5\xb3 ir rom\xc4\x97n\xc5\xb3 menui. Muziejuje vyksta parodos, \xc5\xa1vietimo ir kitokios programos, nuolatini\xc5\xb3 ekspozicij\xc5\xb3 lankymas nemokamas, automobili\xc5\xb3 aik\xc5\xa1tel\xc4\x97 mokama. 2013 m. abu muziejaus padalinius aplank\xc4\x97 daugiau nei 1,7 mln. lankytoj\xc5\xb3. Pasak tripadvisor.com svetain\xc4\x97s suvestin\xc4\x97s, Getty centras yra pirmas pagal turist\xc5\xb3 susidom\xc4\x97jim\xc4\x85 objektas Los And\xc5\xbeele.\n_START_SECTION_\nIstorija\n_START_PARAGRAPH_\n1953 m. JAV milijardierius ir filantropas J. Paul Getty, anks\xc4\x8diau r\xc4\x97m\xc4\x99s Los And\xc5\xbeelo apygardos muziej\xc5\xb3, nusprend\xc4\x97 \xc4\xafsteigti savo muziej\xc5\xb3, kuriame pla\xc4\x8diajai visuomenei b\xc5\xabt\xc5\xb3 prieinama jo meno kolekcija. Tais pa\xc4\x8diais metais jis \xc4\xafsteig\xc4\x97 J. Paul Getty muziejaus pasitik\xc4\x97jimo fond\xc4\x85 (J. Paul Getty Museum Trust). 1954 m. atidarytas J. Paul Getty muziejus savininko ran\xc4\x8doje Malibu. Jis 1957 m. \xc5\xbeurnalo \xe2\x80\x9eFortune\xe2\x80\x9c buvo \xc4\xafvardintas turtingiausiu pasaulio \xc5\xbemogumi. 1976 m. mir\xc4\x97 J. Paul Getty ir palikimu savo vardo fondui paliko 700 mln. JAV doleri\xc5\xb3 vertos nuosavyb\xc4\x97s (2,9 mlrd. 2014 m. kursu). Tuo metu fondas ir jo valdomas menkas muziejus tapo turtingiausiais pasaulyje ir dar 2014 m. buvo minimas kaip toks._NEWLINE_D\xc4\x97l did\xc5\xbeiulio turto J. Paul Getty fondas gal\xc4\x97jo laisvai supirkin\xc4\x97ti rinkoje pasirodan\xc4\x8dius meno k\xc5\xabrinius. Naujam muziejui buvo \xc4\xafsigytas 25 ha sklypas Santa Monikos kalnuose prie Los And\xc5\xbeelo. Kompleks\xc4\x85 i\xc5\xa1 pastat\xc5\xb3 ir sod\xc5\xb3, pavadint\xc4\x85 Getty centru, suprojektavo garsus architektas Richard Meier. Getty centras inauguruotas 1997 m. ir jame eksponuojama Europos ir JAV tapyba, skulpt\xc5\xabra, manuskriptai, dekoratyviojo meno objektai, fotografija nuo viduram\xc5\xbei\xc5\xb3 iki \xc5\xa1i\xc5\xb3 laik\xc5\xb3._NEWLINE_2006 m. atsidar\xc4\x97 J. Paul Getty muziejaus padalinys viloje Malibu, kuriame sukaupta 44 000 meno objekt\xc5\xb3 i\xc5\xa1 Sen. Graikijos, Etrurijos ir Romos imperijos laik\xc5\xb3, i\xc5\xa1 kuri\xc5\xb3 1200 yra nuolatin\xc4\x97je ekspozicijoje.\n_START_SECTION_\nPaveikslai\n_START_PARAGRAPH_\nKai kurie i\xc5\xa1 garsiausi\xc5\xb3 Getty centro paveiksl\xc5\xb3:'